Bulls wen weer teen SA teenstanders | Maroela Media
Handre Pollard. Foto: GB Jordaan
Met 'n paar minute se speeltyd in Durban oor was die telling 16-elk tussen die Bulls en die Sharks. Die meeste gesprekke rondom die braaivleisvure is waarskynlik strategies in die rigting van "om gelykop te speel is dieselfde as om jou niggie te soen" gestuur.
Die Bulls se voorry het vermoedelik soortgelyke niggie-soen-gedagtes gehad en 'n puik skrum het gesorg dat hul skerpskutter en kaptein, Handré Pollard, in die 78ste minuut kans gekry het om pale toe aan te lê.
En Pollard, anders as die Sharks se Robert du Preez, mis vanjaar nie sommer 'n stelskop nie en die Bulls het die veld as oorwinnaars verlaat. Hul sege van 19 – 16 is hul vierde agtereenvolgende oorwinning in vanjaar se reeks teen Suid-Afrikaanse teenstanders. En hul tweede op 'n ry teen die Durbaniete.
Maar om eerlik te wees, vandag se wedstryd was weliswaar nie 'n vertoonvenster van aanvallende en vloeiende hardlooprugby nie. Beide spanne het foute gemaak en in 'n kragmeting waar daar nie werklik veel tussen die twee spanne te kies was nie, was Pollard se skopskoen die verskil.
Ná 'n klipharde (maar power) eerste helfte, het die Bulls eerste punte in die tweede helfte aangeteken, toe Jesse Kriel gaan druk het.
Drama het egter kort daarna gevolg toe beide spanne se hakers – Schalk Brits (Bulls) en Akker van der Merwe (Sharks) – met rooi kaarte van die veld gejaag is ná 'n bokssessie. Op die televisie is daar gewys hoe Van der Merwe vóór die boksgeveg kontak gemaak het met Brits se rooi skrumpet in 'n losgemaal.
Tog was dit die Haaie wat beter rugby in dié helfte gespeel het en André Esterhuizen is welverdiend met 'n drie beloon. Maar Du Preez het nie sy skopskoene aangehad nie en het sewe punte (insluitend sy poging om Esterhuizen se drie te verdoel) verbrou.
In 'n wedstryd wat met drie punte gewen is, is sewe verspeelde punte moeilik om mis te kyk.
Die wen sorg dat die Bulls tweede op die SA punteleer is, 'n kortkop agter die Lions in die eerste plek.
Bulls: Drie: Jesse Kriel. Doelskop: Pollard. Strafskoppe: Pollard (4)
Sharks: Drieë: Daniel du Preez en André Esterhuizen. Strafskoppe: Robert du Preez (2).
Klipharde wedstryd maar nie 'n goeie wedstryd nie. Bulls se verdediging het hul laat wen. Bulls bo teen SA spanne. Sidder om te dink Bulls teen NZ spanne in NZ……..
Bosch is in baie beter losskakel as Robert, weet nie hoekom pa Robert vir klein Robert op loskakel hou nie. Pollard en Robert is altwee ewe pateties.
Ek wil net se hel Robert J lyk so mooi skoon, sonder daai hengse snor. Bulle jul het net net gewen, Maar dit was OK gewees.
Al twee spanne het te hard probeer en vergeet om te speel.
Maroela Media. Ek stem nie saam nie. Bulls het nie eerste punte in tweede helfde aageteken nie. Dan du Preez van Sharcks wel.